钦定古今图书集成/明伦汇编/氏族典/第381卷 > 《廖用贤尚友录》 > 李耳
## 钦定古今图书集成/明伦汇编/氏族典/第381卷 > 《廖用贤尚友录》 > 李耳

按《史记老子传》：老子者，楚苦县厉乡曲仁里人也，姓
李，名耳，字伯阳，谥曰聃，周守藏室之史也。孔子适周，
问礼于老子，孔子去，谓弟子曰：“鸟，吾知其能飞，鱼吾
知其能游，兽吾知其能走，走者可以为罔，游者可以
为纶，飞者可以为矰。至于龙，吾不能知，其乘风云而
上天，吾见老子其犹龙邪？”老子修道德，其学以自隐无名为务。居周久之，见周衰，遂去。至关，关令尹喜曰：
“子将隐矣，彊为我著书？”于是老子迺著书，言道德之
意五千馀言而去，莫知其所终。